## Plan numeriranja

### NN 154/2008 (29.12.2008.), Plan numeriranja

HRVATSKA AGENCIJA ZA POŠTU I ELEKTRONIČKE KOMUNIKACIJE

4207

Na temelju članka 12. stavka 1. točke 9. i članka 69. stavka 3. Zakona o elektroničkim komunikacijama (»Narodne novine«, br. 73/08), Hrvatska agencija za poštu i elektroničke komunikacije donosi

PLAN NUMERIRANJA

I. STRUKTURA BROJEVA

1. Međunarodni broj

Međunarodni broj sadrži kôd zemlje (CC – Country Code) iza kojeg slijedi nacionalni broj (N(S)N – National (Significant) Number), kao što je prikazano na slici 1. U skladu s ITU-T preporukom E.164 duljina međunarodnog broja može iznositi najviše 15 znamenaka. Najveća duljina međunarodnog broja u Republici Hrvatskoj iznosi 12 znamenaka. Međunarodne brojeve dulje od 12 znamenaka moguće je upotrebljavati samo uz prethodno odobrenje Hrvatske agencije za poštu i elektroničke komunikacije (u daljnjem tekstu: Agencija). Prigodom biranja međunarodnog broja potrebno je prvo birati međunarodni predbroj »"00"«, a zatim kôd zemlje u koju se upućuje poziv i nacionalni broj. Međunarodni predbroj nije dio međunarodnog broja. Međunarodni broj Republike Hrvatske je »“385“«.

|  |  |
| --- | --- |
| Međunarodni broj | |
| Kôd zemlje Country code | Nacionalni broj National (Significant) Number |
| CC | N(S)N |

Slika 1. STRUKTURA MEĐUNARODNOG BROJA

2. Nacionalni broj

U Republici Hrvatskoj u uporabi je otvoreni Plan numeriranja. Nacionalni broj sadrži nacionalni odredišni kôd (NDC –National Destination Code) iza kojeg slijedi pretplatnički broj (SN – Subscriber Number), kao što je prikazano na slici 2. Ovisno o području primjene, nacionalni odredišni kôd može određivati:

– zemljopisno područje numeriranja (županiju), – područni kôd (TC – Trunk Code), ili

– nezemljopisno područje numeriranja (SDN – Service or Destination Network code) (usluge s dodanom vrijednosti ili pokretne elektroničke komunikacijske mreže), – pristupni kôd (SDN – Service or Destination Network code).

Duljina nacionalnog broja u Republici Hrvatskoj iznosi najviše 9 znamenaka. Iznimno, duljina nacionalnog broja može iznositi i više od 9 znamenaka, za što je potrebno pribaviti prethodno odobrenje Agencije. Prigodom pozivanja pretplatnika iz drugog zemljopisnog područja numeriranja (županije) ili pokretne elektroničke komunikacijske mreže, ili prigodom uporabe usluga s dodanom vrijednosti, potrebno je prvo birati nacionalni predbroj »"0"«, a zatim nacionalni odredišni kôd i pretplatnički broj. Nacionalni predbroj nije dio nacionalnog broja.

|  |  |
| --- | --- |
| Nacionalni broj | |
| Nacionalni odredišni broj | Pretplatnički broj  (Subscriber Number) |
| NDC | SN |

Slika 2. STRUKTURA NACIONALNOG BROJA

2.1. Nacionalni broj u nepokretnoj elektroničkoj komunikacijskoj mreži

2.1.1. Zemljopisni broj

Nacionalni broj u nepokretnoj elektroničkoj komunikacijskoj mreži sastoji se od područnog kôda (TC – Trunk Code) i pretplatničkog broja (SN – Subscriber Number), kao što je prikazano na slici 3. Područni kôd može sadržavati jednu ili dvije znamenke. Duljina pretplatničkog broja iznosi 7 znamenaka u područjima s jednoznamenkastim područnim kôdom, ili 6 znamenaka u područjima s dvoznamenkastim područnim kôdom, osim u slučaju kada se radi o pružanju univerzalnih usluga. Za prvu znamenku pretplatničkog broja ne mogu se upotrijebiti vrijednosti »"0"«, »"1"« i »"9"«. Prigodom pozivanja pretplatnika iz iste županije (lokalni poziv) bira se njegov pretplatnički broj.

Pretplatnički brojevi koji započinje sa znamenkama »519XXX(X)«, »589XXX(X)«, »598XXX(X)« i »594XXX(X)« rezervirani su za nove usluge.

|  |  |
| --- | --- |
| Nacionalni broj | |
| Područni kôd (Trunk Code) | Pretplatnički broj (Subscriber Number) |
| TC | SN |

Slika 3. STRUKTURA NACIONALNOG BROJA U NEPOKRETNOJ ELEKTRONIČKOJ KOMUNIKACIJSKOJ MREŽI

2.1.2. Nezemljopisni broj

2.1.2.1. Nacionalni broj za usluge s dodanom vrijednosti

Nacionalni broj za usluge s dodanom vrijednosti sastoji se od pristupnog kôda (SDN – Service or Destination Network Code) i pretplatničkog broja (SN – Subscriber Number), kao što je prikazano na slici 4. Duljina pristupnog kôda iznosi dvije ili tri znamenke. Duljina pretplatničkog broja za usluge s dodanom vrijednosti iznosi 4, 6 ili 7 znamenaka.

Agencija može odobriti korištenje prve znamenke u pretplatničkom broju za oznaku tarife, kao što je prikazano na slici 4a. Oznaka tarife sadržava jednu znamenku.

U slučaju usluga pristupa Internetu prva znamenka pretplatničkog broja predstavlja oznaku tarife (TI – Tariff Identifier), a druga i treća znamenka pretplatničkog broja predstavljaju oznaku operatora, kao što je prikazano na slici 4b.

Pri dodjeli brojeva za usluge s dodanom vrijednosti Agencija mora voditi računa o tome da se znamenke pretplatničkih brojeva ne preklapaju.

Prigodom uporabe usluga s dodanom vrijednosti vrijedi postupak biranja opisan u točki 2. ovoga Plana.

|  |  |
| --- | --- |
| Nacionalni broj | |
| Pristupni kôd (Service or Destination Network Code) | Pretplatnički broj (Subscriber Number) |
| SDN | SN |
| 2 ili 3 znamenke | 4, 6 ili 7 znamenaka |

Slika 4. STRUKTURA NACIONALNOG BROJA ZA USLUGE S DODANOM VRIJEDNOSTI BEZ OZNAKE TARIFE U PRETPLATNIČKOM BROJU

|  |  |  |
| --- | --- | --- |
| Nacionalni broj | | |
| Pristupni kôd (Service or Destination Network Code) | Pretplatnički broj (Subscriber Number) | |
| SDN | SN | |
| 2 ili 3 znamenke | TI | Preostali SN |
| 1 znamenka | 3 ili 5 znamenaka |

Slika 4a. STRUKTURA NACIONALNOG BROJA ZA USLUGE S DODANOM VRIJEDNOSTI S OZNAKOM TARIFE U PRETPLATNIČKOM BROJU

|  |  |  |  |
| --- | --- | --- | --- |
| Nacionalni broj | | | |
| Pristupni kôd (Service or Destination Network Code) | Oznaka tarife | Oznaka operatora | Pretplatnički broj (Subscriber Number) |
| SDN | TI |  | SN |
| 2 ili 3 znamenke | 1 znamenka | 2 znamenke (2 i 3 znamenka) | 3 znamenke |

Slika 4b. STRUKTURA NACIONALNOG BROJA ZA USLUGE PRISTUPA INTERNETU

Prigodom uporabe usluga s dodanom vrijednosti vrijedi postupak biranja opisan u točki 2. ovoga Plana.

2.2. Nacionalni broj u pokretnoj elektroničkoj
komunikacijskoj mreži

Nacionalni broj u pokretnoj elektroničkoj komunikacijskoj mreži sastoji se od pristupnog kôda (SDN – Service or Destination Network Code) i pretplatničkog broja (SN – Subscriber Number), kao što je prikazano na slici 5. Duljina pristupnog kôda može iznositi dvije ili tri znamenke. Duljina pretplatničkog broja u pokretnim elektroničkim komunikacijskim mrežama iznosi 6 ili 7 znamenaka. U slučaju korištenja pristupnog koda od tri znamenke duljina pretplatničkog broja može iznositi najviše šest znamenaka. Pretplatničke brojeve dulje od 7 znamenaka moguće je upotrebljavati samo uz prethodno odobrenje Agencije. Prigodom ostvarivanja poziva iz pokretnih elektroničkoj komunikacijskih mreža, osim za pozive upućene na pozivne brojeve hitnih službi i službe davanja obavijesti (informacija), vrijedi postupak biranja opisan u točki 2. ovoga Plana.

|  |  |
| --- | --- |
| Nacionalni broj | |
| Pristupni kôd (Service or Destination Network Code) | Pretplatnički broj (Subscriber Number) |
| SDN | SN |

Slika 5. STRUKTURA NACIONALNOG BROJA U JAVNOJ POKRETNOJ ELEKTRONIČKOJ KOMUNIKACIJSKOJ MREŽI

3. Pozivni brojevi posebnih službi i usluga (kratki kôdovi)

Kratki kôdovi upotrebljavaju se za pristup hitnim službama i posebnim nekomercijalnim uslugama od javnog interesa, te za pristup uslugama operatora koje omogućuju tržišno natjecanje. Kratki kôd može se sastojati od jednog dijela (oznaka usluge) ili od dva dijela (oznaka usluge i kôd operatora), kao što je prikazano na slici 6.

Duljina kratkih kôdova iznosi od tri do pet znamenaka, a u posebnim okolnostima (nedostatan kapacitet) može iznositi i šest znamenaka.

Kratki kôd za prvu znamenku ima »1« ili »9« s tim da se prilikom definiranja novih kratkih kôdova prednost kod određivanja prve znamenke daje broju »1«.

Kratki kôdovi se utvrđuju Planom numeriranja koji operatori implementiraju izravno u svoju mrežu te se isti ne mogu koristiti za druge namjene osim na način kako je to predviđeno Planom numeriranja.

Pored navedenog, operatori mogu koristiti kratke kôdove bez odluke nadležnog regulatornog tijela o dodijeli pod uvjetom da se takvi kôdovi koriste isključivo u mreži operatora, i to za usluge koje su dostupne isključivo korisnicima tog operatora, te se isti koriste u skladu s Planom numeriranja odnosno kôdovima utvrđenim ovim Planom.

Pristup hitnim službama i službi davanja obavijesti (informacija) u sklopu paketa univerzalnih usluga potrebno je osigurati iz svih zemljopisnih područja numeriranja svih javnih telefonskih mreža te iz područja numeriranja pokretnih elektroničkih komunikacijskih mreža postupkom lokalnog biranja.

Pristup službi davanja obavijesti (informacija) potrebno je osigurati iz svih područja numeriranja javnih telefonskih mreža onih operatora kojima je dodijeljen kratki kôd za obavljanje te usluge.

Prigodom korištenja usluge odabira operatora potrebno je birati oznaku usluge, kôd operatora, te željeni nacionalni ili međunarodni broj (npr. 1021 023 XX XX XX). Oznaka usluge i kôd operatora nisu dio međunarodnog broja.

|  |  |
| --- | --- |
| Nacionalni broj | |
| Oznaka usluge (Trunk Code) | Kôd operatera (Subscriber Number) |

Slika 6. STRUKTURA POZIVNIH BROJEVA POSEBNIH SLUŽBI I USLUGA

II. POPIS NACIONALNIH BROJEVA

|  |  |
| --- | --- |
| Zemljopisno područje (županije) | Nacionalni odredišni kôd |
| Zagrebačka županija i Grad Zagreb | 1 |
| Dubrovačko-neretvanska županija | 20 |
| Splitsko-dalmatinska županija | 21 |
| Šibensko-kninska županija | 22 |
| Zadarska županija | 23 |
| Osječko-baranjska županija | 31 |
| Vukovarsko-srijemska županija | 32 |
| Virovitičko-podravska županija | 33 |
| Požeško-slavonska županija | 34 |
| Brodsko-posavska županija | 35 |
| Međimurska županija | 40 |
| Varaždinska županija | 42 |
| Bjelovarsko-bilogorska županija | 43 |
| Sisačko-moslavačka županija | 44 |
| Karlovačka županija | 47 |
| Koprivničko-križevačka županija | 48 |
| Krapinsko-zagorska županija | 49 |
| Primorsko-goranska županija | 51 |
| Istarska županija | 52 |
| Ličko-senjska županija | 53 |

|  |  |
| --- | --- |
| Usluge s dodanom vrijednosti | |
| Usluga općeg sadržaja | 60 |
| Usluga humanitarnog karaktera | 609 |
| Usluga glasovanja telefonom | 61 |
| Usluga jedinstvenog pristupnog broja | 62 |
| Usluga namijenjena djeci | 69 |
| Usluga sa sadržajem neprimjerenim za djecu | 64 |
| Usluge osobnog broja | 74, 75\* |
| Usluga pristupa Internetu (dial-up) | 76, 77 |
| Usluga besplatnog poziva | 800, 801 |

|  |  |
| --- | --- |
| Usluge u pokretnoj elektroničkoj komunikacijskoj mreži | 9XX |

|  |  |
| --- | --- |
| Ostali nezemljopisni odredišni kôdovi | |
| HT – interna uporaba | 28 |
| HT – interna uporaba | 29 |
| Brojevi za ispitivanje | 78 |

|  |  |
| --- | --- |
| Pozivni brojevi posebnih službi i usluga | Pozivni broj |
| Usluga davanja obavijesti (informacija) | 118XX\*\* |
| Prijava međumjesnih razgovora | 900\*\*\* |
| Prijava međunarodnih razgovora | 901\*\*\* |
| Međunarodne obavijesti (informacije) | 902\*\*\* |
| Poluautomatsko buđenje | 9100\*\*\* |
| Automatska najava buđenja | 9101\*\*\* |
| Provjera upisanog automatskog buđenja | 9102\*\*\* |
| Poništavanje naloga za automatsko buđenje | 9103\*\*\* |
| Poništavanje više naloga za automatsko buđenje | 9107\*\*\* |
| Kontrolor domaćih i međunarodnih informacija | 9121\*\*\* |
| Kontrolor | 9122\*\*\* |
| Izvješće o vremenu | 9166\*\*\* |
| Društvo »Naša djeca« | 9191\*\*\* |
| Točno vrijeme | 95\*\*\* |
| Predaja brzojava telefonom | 96\*\*\* |
| Taksi služba | 97XX\*\*\* |
| Predaja brzojava faksimilom | 9766\*\*\* |
| Telefonska veza – CROAPAK | 9767\*\*\* |
| Opće obavijesti (informacije) | 981\*\*\* |
| Pomoć na cestama | 987\*\*\* |
| Obavijesti o telefonskim brojevima | 988\*\*\* |
| Sportske obavijesti | 9841\*\*\* |
| Informacija operatora javne opskrbe električnom energijom | 982X\*\*\* |
| Hitne službe |  |
| Državna uprava za zaštitu i spašavanje (jedinstveni europski broj za hitne službe) | 112 |
| Policija | 192\*\* |
| Vatrogasci | 193\*\* |
| Hitna medicinska pomoć | 194\*\* |
| Nacionalna središnjica za usklađivanje traganja i spašavanja na moru | 9155\*\*\* |
| Usluge od društvenog značaja |  |
| Usluge s posebnom socijalnom osjetljivosti (Harmonizirani europski kratki broj) | 116XXX |
| Pozivni centar za nestalu djecu (Hotline for Missing Children) | 116000 |
| Pozivni centar za djecu (Child Helpline) | 116111 |
| Pozivni centar za emocionalnu pomoć (Emotional Support Helpline) | 116123 |
| Usluge operatora koje omogućuju tržišno natjecanje |  |
| Odabir operatora | 10XX |
| Aktiviranje SMS usluge u nepokretnoj mreži | 133XX |
| Napomena: X predstavlja znamenku koja može poprimiti bilo koju vrijednost u rasponu od 0 do 9, osim u slučaju 97X gdje nije dozvoljena kombinacija 976 dok su u uporabi 9766 i 9767. | |

\* postojeća numeracija 75 za uslugu prijenosa govora putem Interneta (VoIP) korištena samo za odlazne pozive, po isteku perioda od godine dana od dana donošenja Plana numeriranja, zamijenit će se numeracijom 801.

\*\* osigurati prelazni period od godine dana od dana donošenja Plana numeriranja za prelazak s postojeće numeracije na predloženu.

\*\*\* osigurati prelazni period od godine dana od dana donošenja Plana numeriranja za prelazak s postojeće numeracije na pripadajuću (adekvatnu) numeraciju.

Klasa: 011-01/08-01/00012

Urbroj: 376-11-08-03

Zagreb, 5. prosinca 2008.

Predsjednik Vijeća Agencije
Gašper Gaćina, dipl. ing. el., v. r.

Ostalo, NN 154/2008-4207
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)